|  |
| --- |
| **ՀԻՄՆԱՎՈՐՈՒՄ****«ՀԱՅԿԱԿԱՆ ԱՏՈՄԱՅԻՆ ԷԼԵԿՏՐԱԿԱՅԱՆԻ 2-ՐԴ ԷՆԵՐԳԱԲԼՈԿԻ ՇԱՀԱԳՈՐԾՄԱՆ ԺԱՄԿԵՏԻ ԵՐԿԱՐԱՁԳՈՒՄ» ԾՐԱԳՐԻ ՇՐՋԱՆԱԿՆԵՐՈՒՄ «ՌՈՒՍԱՏՈՄ ՍԵՐՎԻՍ» ԲԱԺՆԵՏԻՐԱԿԱՆ ԸՆԿԵՐՈՒԹՅԱՆ ԿՈՂՄԻՑ ԻՐԱԿԱՆԱՑՎՈՂ ՄԻՋՈՑԱՌՈՒՄՆԵՐԻ ԾՐԱԳԻՐԸ ՀԱՍՏԱՏԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԴԵԿՏԵՄԲԵՐԻ 12-Ի N 1785-Ա ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ՄԱՅԻՍԻ 3-Ի N 542-Ա ՈՐՈՇՈՒՄՆԵՐՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ** |
| **Կարգավորման ենթակա ոլորտի կամ խնդրի սահմանումը** |
| «Հայկական ատոմային էլեկտրակայանի 2-րդ էներգաբլոկի շահագործման ժամկետի երկարաձգում» ծրագրի (Ծրագիր) շրջանակներում ՀՀ և ՌԴ կառավարությունների միջև կնքվել են` 2014թ. դեկտեմբերի 20-ին համագործակցության մասին և 2015թ. փետրվարի 5-ին վարկի տրամադրման մասին համաձայնագրերը (300 մլն ԱՄՆ դոլար, որից 270 մլն ԱՄՆ դոլար վարկ և 30 մլն ԱՄՆ դոլար դրամաշնորհ): Վարկային համաձայնագիրն ուժի մեջ է մտել 2015թ. մայիսի 12-ին: Վարկի տրամադրման համաձայնագրով ֆինանսավորման վերջնաժակետ է սահմանվել 31.12.2019թ.։ Ծրագիրն իրականացվում է «Հայկական ատոմային էլեկտրակայան» ՓԲԸ-ի կողմից: Ծրագրի իրականացման նպատակով «Հայկական ատոմային էլեկտրակայան» ՓԲԸ-ի (Պատվիրատու) և «Ռուսատոմ Սերվիս» ԲԸ-ի (Կապալառու) միջև 2015թ. հունիսի 1-ին ստորագրվել է «Հայկական ատոմային էլեկտրակայանի 2-րդ էներգաբլոկի շահագործման ժամկետի երկարաձգման աշխատանքների իրականացում, ծառայությունների մատուցում և ապրանքների մատակարարում» N 309/688-Д պայմանագիրը: 2018թ. տարեվերջից սկսած Կապալառուի և Պատվիրատուի միջև որոշ պայմանագրեր չեն կնքվել, պայմանավորված նրանով որ ՌԴ ֆինանսների նախարարությունն այդ պայմանագրերը չի ընդունել ֆինանսավորման՝ մեկնաբանելով, որ պայմանագրերի կատարման ժամկետները դուրս են վարկի հասանելիության ժամկետից: Ծրագրի վերջնաժամկետի երկարացման նպատակով իրականացված բանակցությունների արդյունքում ՀՀ կառավարությունը 2019թ. դեկտեմբերի 12-ին ընդունել է «Հ**այաստանի Հանրապետության կառավարության և Ռուսաստանի Դաշնության կառավարության միջև` Հայաստանի Հանրապետության տարածքում ատոմային էլեկտրակայանի շահագործման ժամկետի երկարաձգման աշխատանքների ֆինանսավորման համար Հայաստանի Հանրապետության կառավարությանը պետական արտահանման վարկ տրամադրելու մասին 2015 թվականի փետրվարի 5-ի համաձայնագրում փոփոխություններ կատարելու մասին» արձանագրության ստորագրման առաջարկությանը հավանություն տալու մասին**» N 1785-Ա որոշումը: Սակայն ի պատասխան ՀՀ ֆինանսների նախարարության հարցմանը՝ 2020թ. փետրվարին ՌԴ ֆինանսների նախարարության կողմից հայկական կողմին ներկայացվեց ժամկետի երկու տարով երկարաձգման վերաբերյալ արձանագրություն՝ խստացված պայմաններով։ Մասնավորապես՝ արձանագրությամբ առաջարկվում էր, որ վարկի 80 %-ը պետք է ուղղվի ռուսական ընկերություններից ձեռքբերումներին (աշխատանքների, սարքերի, սարքավորումների, ծառայությունների և այլն), ինչպես նաև նախատեսվում էր կիրառել միջանկյալ կոմիսիոն վճար՝ 2020թ. համար նախատեսված վարկի չօգտագործված գումարի 1 %-ի չափով: Նշված մոտեցումը մոնոպոլ դիրք է ձևավորում ռուսական արտադրողների և ծառայություններ մատուցողների համար, սահմանափակում է՝ որակյալ և զգալիորեն ավելի ցածր գներով ապրանքներ և ծառայություններ ձեռքբերելու Պատվիրատուի հնարավորությունները, ինչպես նաև հայկական կազմակերպությունների ներգրավումը: Բացի այդ Ծրագրի կառավարման դիմաց Կապալառուն առաջարկում է իրեն վճարել լրացուցիչ ֆինանսական միջոցներ՝ մինչև 19,5 մլն ԱՄՆ դոլարի չափով, որը հիմնավոր չէ և անընդունելի է հայկական կողմի համար։ |
| Առկա իրավիճակը |
| Պայմանավորված վարկային միջոցների հետագա օգտագործման անհնարինությամբ՝ Ծրագրի ավարտի համար անհրաժեշտ միջոցառումների իրականացման համար բացակայում են համապատասխան ֆինանսական միջոցները: Ծրագրի իրականացման ուշացումը հանգեցնլու է 2021թ. պլանային-նախազգուշական վերանորոգման (ՊՆՎ 2021) աշխատանքների գրաֆիկի շեղմանը և ՀՀ միջուկային անվտանգության կոմիտեի կողմից Հայկական ատոմային էլեկտրակայանին շահագործման ժամկետի նոր լիցենզիա տրամադրելու մերժմանը, ինչն զգալի բացասական ազդեցություն է ունենալու Հայաստանի Հանրապետության տնտեսության, ինչպես նաև վերջնական սպառողի համար էլեկտրաէներգիայի սակագնի վրա։ Էներգաբլոկի հետագա շահագործումը հիմնավորելու համար կազմվել և հաստատվել է միջոցառումների ցանկ, որոնց իրականացումը հնարավոր է միայն «Ռոսատոմ» պետական կորպորացիայի կառուցվածքի մեջ մտնող կազմակերպությունների և «Ռոսատոմ» պետական կորպորացիայի ազդեցության տիրույթում գտնվող կազմակերպությունների ներգրավմամբ: Միջոցառումները վերաբերում են ռեակտորային տեղադրման համակարգերին և սարքավորումներին՝ նախագծում, հաշվարկներ, հետազոտություններ, անվտանգության հիմնավորում, սարքավորումների և նյութերի մատակարարում, կարգաբերում և փորձարկում: Պայմանավորված ՀՀ միջուկային անվտանգության կոմիտեի կողմից հայկական ատոմային էլեկտրակայանի հետագա շահագործման նոր լիցենզիա տրամադրելու համար նախատեսված միջոցառումներով, դրանք պետք է իրականացվեն 2020-2021թթ. ժամանակահատվածում: Բացի այդ, նորմատիվային պահանջների համաձայն՝ ռեակտորային կայանի համակարգերում և սարքավորումներում բոլոր աշխատանքները պետք է կատարվեն հայկական ատոմային էլեկտրակայանի գլխավոր նախագծողի (АО АСЭ), ռեակտորային կայանի գլխավոր կոնստրուկտորի (АО ОКБ Гидропресс), ռեակտորային սարքավորումներ պատրաստողների (АО Ижорские заводы, ЦКБМ, ЦКТИ, ЗиО Подольск), շահագործման գիտական ղեկավարի (АО Курчатовский институт), գլխադասային նյութագիտական կազմակերպություների (ЦНИИТМАШ, НИКИМТ) ներգրավմամբ: Բոլոր այդ կազմակերպությունները մտնում են «Ռոսատոմ» պետական կորպորացիայի կառուցվածքի մեջ կամ գտնվում են վերջինիս ազդեցության տիրույթում և, համաձայն ՌԴ-ում գործող կարգավիճակի, նրանց հետ պայմանագրերը կարող են կնքվել միայն «Ռոսատոմ» պետական կորպորացիայի դուստր կազմակերպության՝ «Ռուսատոմ Սերվիս» ԲԸ-ի մասնակցությամբ և միջնորդությամբ: Յուրաքանչյուր նախատեսվող միջոցառում պահանջում է ներգրավել նշված կազմակերպություններից մի քանիսին և կնքել համապատասխան պայմանագրեր, ինչը հնարավոր չէ իրագործել նախատեսված սեղմ ժամկետներում։ Խնդրի լուծումը հնարավոր է միայն այն կազմակերպության միջնորդությամբ, որը հնարավորություն ունի ճիշտ ժամանակին ներգրավել յուրաքանչյուր համապատասխան ձեռնարկությանը կոնկրետ նեղ մասնագիտացված աշխատանքի կատարման համար: Ծրագրի ժամկետների երկարաձգման վերաբերյալ ՀՀ փոխվարչապետ Մհեր Գրիգորյանի մոտ տեղի ունեցած քննարկումների արդյունքում, հաշվի առնելով միջոցառումների սեղմ ժամկետները՝ Պատվիրատուի և «Ռուսատոմ Սերվիս» ԲԸ-ի միջև կնքվել է «Ռեակտորի իրանի վերականգնողական ջերմամշակում» պայմանագիրը: |
| **Կարգավորման նպատակները** |
| Ծրագիրը հնարավոր սեղմ ժամկետներում ավարտին հասցնելու համար առաջարկվում է Պատվիրատուին «Ռուսատոմ Սերվիս» ԲԸ-ի հետ կնքել նշված միջոցառումների շրջանակներում լրացուցիչ համաձայնագիր՝ 40,255 մլն ԱՄՆ դոլարի չափով, որի պայմանները կիրառվում են նաև կնքված պայմանագրի նկատմամբ: Պայմանավորված՝ վարկային միջոցների հետագա օգտագործման անհնարինությամբ առաջարկվում է նաև ուժը կորցրած ճանաչել ՀՀ կառավարության 12.12.2019թ. N 1785-Ա և 03.05.2018թ. N 542-Ա որոշումները: |
| **Նախագծի մշակման գործընթացում ներգրավված ինստիտուտները և անձինք**  |
| ՀՀ տարածքային կառավարման և ենթակառուցվածքների նախարարություն և «Հայկական ատոմային էլեկտրակայան» ՓԲԸ: |
| Ակնկալվող արդյունքը |
| Ապահովել Հայկական ատոմային էլեկտրակայանի 2-րդ էներգաբլոկի շահագործման նախագծային ժամկետի երկարաձգման աշխատանքների անընդհատությունը և սահմանված ժամկետների հաջող ավարտը, կայուն, հուսալի, անվտանգ և տնտեսապես շահավետ էլեկտրաէներգիայի աղբյուրի ապահովումը, Ծրագրի շրջանակներում տնտեսումը, վերջնական սպառողի համար էլեկտրաէներգիայի սակագնի հետագա բարձրացումների մեղմումը: |